kaerle etc. doen te wete allen iegewoirdich ende
toecommende dat wy ontfanghen hebben die oetmoedighe
supplicacie van jan gaus onse rentmeester inder voigdien
van molle inhoudende hoe dat jan boeys heeft voirtyden
by tyde dat heynrick vos daer rentmeester is geweest
een huys geset opte gemeyne vroente van molle sonder consent
vanden heere ende vander vryheyt tegen huere preuilegien welcke
hendrick den voirs. janne boeys dat heeft belet ende verboden gehadt
zoe dat hy met hem heeft moeten composeren ende heeft thuys geloeft
aff te brekene binnen jaers dwelck hy niet en heeft gedaen ende
als hy suppliant daer nae totter officien is gecommen ende byden scoutet
scepenen ende andere is geaduerteert geweest dat die gemeynte zeer
claeghden ouer den voirs. janne boeys om dat hy een huys hadde geset
opte gemeyne vroente dwelck nyemande inder voighdie van molle
alsulcx te doene georloft is ende datmen hierop egheen recht en dede
mits den welcken heeft die suppliant den voirs. jan hier aff geaduerteert
ende hem van officien wegen beuolen tvoirs. huys aff te brekene
binnen vyff oft zesse daighen daerop hy aenden suppliant heeft versocht
hem daer toe noch een jaer dach te willen geuen hem daer voeren
presenterende eenen penninck te geuene daerop de suppliant antwoirde dat en
salmen nemermeer achter my seggen dat ic den keyser ende der
gemeynten om gelts wille oft anderssins zoude laeten vercorten
waerop jan boeys den suppliant quade ende scampige woorden heeft gegeuen
ende desen niet tegenstaende en heeft de voirs. jan tselue huys nyet
affgebroken den suppliant merkende dat hy die voirs. jan niet en heeft cunnen
daertoe geinduceren met goede woorden om tselue huys aff te breken
ende den suppliant alle daegen meer clachten hoorde heeft den suppliant van
officien wegen nootelyck geweest den voirs. janne met rechte aen
te spreckenen voor scoutet ende scepenen vander voighdie om hem te
bedwingene tvoirs. huys aff te brekenen daeraff hy zyn aenspraeke
dede den xxviien dach february lestleden ende worde ter zeluer
tyt zoe verre geprocedeert dat pertien waeren gewesen tot hueren
thoene ende dwelck gebuerde inde groote camere inden swane
ende bleef die suppliant metten scoutet ende scepenen naeden genechte daer
eten ende naerden eten heeft hy suppliant ouersiennelyck niet wetende
vanden voirs. janne oft zynder huysvrouwe gegaen inde coeken$
vander seluer herberge daer die voirs. jan ende zyn huysvrouwe
saten en droncken welcke huysvrouwe den suppliant terstont heeft
gebracht een half canne of twee biers waeraff hy verdrach
begeerde ende nyet cunnende verdrach vander seluer vrouwen hebben
heeft hy gebeden den vorstere van desschel dat hy hem eens oft
twee malen helpen woude dwelck hy dede ende hebbende alzoe
by hulpen vanden vorstere bescheet gedaen woude hy in huer
gelach geuen een vane biers weert zynde ende eenen stuiuer om dat
hy met eeren ende peyse van hemluyden scheyden soude want zy
al op hem scimpten ende roerte sochten ende de man begonste te
vermaenen van hueren processe waerop die suppliant suetelyck
antwoirde ende seyde jan en laet ons nv daeraff met vermaenen
laet ons eens drincken ghy wet wel dat scepenen my daer inne
nyet meer voirdeels doen en zullen dan v maer zy sullen recht
doen ende die suppliant van daer vuytgeroepen wordende om eenige
persoonen in zekere gronden van eruen oft anderssins te guedenen zeyde
totten seluen persoonen ende den scepenen ick dancke god dat ick van
daer ben want jan boeys ende zyn huysvrouwe zyn heel ongetydich
ende dier gelycke woirden naeden welcken is die suppliant gegaen vuyten
zwane met twee scepenen tot in een ander herberge geheeten den
ploech nyet verre van daer staende om den kuermeesters van officien
wegen den eedt te stauenen ende es daer nae wederomme gecommen inde
voirs. camere inden zwane by scepenen ende meer andere daer inne
hy oyck vant die huysvrouwe vanden voirs. janne boeys die daer
inne ongeroepen gecommen was ende die selue huer man was daer
oyck ongeroepen inne gecommen hebbende een groote kudse in zyn
handt ende es die suppliant gaen sitten by eenen janne van geloene die
daer oyck int geselscap was ende die voirs. huysvrouwe en
cesseerde niet den suppliant te quellene zoe dat die suppliant seyde
totten voirs. janne van geloene hoe sal ick van dese wyfue
geraken ende staende de voirs. jan boeys tegen tvier inder voirs.
camere hebbende de voirs. kudse in zyn handt ende die voirs. suppliant
by hen wesende heeft gracielycken tot hem geseyt in effecte jan
boeys het en es niet behoirlycken datmen met alsulcken kudse
in aldusdanigen geselscape soude commen ende de suppliant beduchtende
metter kudsen geeuelt te wordene heeft die genomen ende ewech
geworpen ende de voirs. jan boeys heeft terstont zyn pasmes vuytgetogen
meynende den suppliant die vast by hem stont van stonden aene geeuelt
ende oueruallen te hebbene midts den welcken heeft die suppliant om
hem te salueren achterwerts gevloden vander scouwen tot by tportael
toe vander cameren ende heeft zyn mes getogen houdende dat voor hem
ende eerselde zoe verre hy conste ende de voirs. jan heeft hem altyt
straffelycken innegeuolcht zoe dat hy metten voirs. mes vanden
suppliant heeft gecregen eenen steken op zyn borste daeraff hy tsanderdaech
nadyen hy hem gebiecht ende het heylycx olys ontfangen hadde
gestoruen is dwelck zoe subitelyck ende met groote verbaesheyde
gebuert es dat die suppliant nyet zekerlyck en weet oft hy met zynen
messe den steeke gegeuen heeft of dat dafliuighe int selue mes
dwelck die suppliant eerselinck voer hem hielt geloopen heeft
niettemin hoe dat zy den dootsteke es metten voirs. messe gebuert
geweest ende dwelck den suppliant vuyt gronden zyns hertens zeer
leet es ende te voeren en heeft nyet gepeyst gehadt den afliuighen
oft zynder huysvrouwe yet te mesdoene noch noynt onbehoirlyck
woirt gegeuen maer sochte alle middelen om hen quyt te zyne
nochtans beduchtende strancheyt van justicien en soude in onsen lande
van brabant nyet dorren blyuene noch zyne voirs. officie exerceren
en werde hem hier op nyet versien met onse gracie ons daerom
oetmoedelyck biddende soe eest dat wy desen aengesien compassie
ende medelyden hebbende metten voirs. suppliant ende willende hem in
desen gracie ende genaden prefereren voor riguer ende strancheyt
van justicie zunderlinge ter eeren ende weerdicheyt vander
bitter passie onsheeren die hy leet voor ons allen op zulcken
dach als huyden hebben den seluen suppliant inden geuallen alsbouen
quytgescholden ende vergeuen schelden quyte ende vergheuen vuyt
onser zunderlinger gracien by desen den dootslach vooren verclairt
mitsgaeders oyck alle pene ende amende corporelle ende criminelle
daer inne by hem ouermits ende vuyt zaeken van tgene des voirscreuen
es tegen onse hoocheyt ende justicie eenichsins mach hebben ontgaen
ende hebben hem dyen aengaende gerestitueert ende gestelt restitueren ende
stellen by desen tot zyne goede fame ende name in onsen voirs. lande
ende hertochdom van brabant ende oyck totter exercitie van zynder
officien ende onverbuerden goeden imponerende hier op een eeuwich
zwigen ende silencie onsen procureur generael ende allen anderen onsen
richteren justicieren ende officieren onss voirs. lands van brabant
hoedanige die zyn oft weesen moghen satisfactie nochtans ierst
ende aluoren gedaen der geinteresseerde partie zoe verre die
noch nyet gedaen en waere ciuylyck alleenlyck behoudelyck nochtans
dat hy den voirs. dootslach tegens ons ciuylyck beeteren zal naer
der gelegentheyt vander mesdaet ende faculteyt van zynen goeden
ende oyck dat hy gehouden wordt te betalen die redelycke costen
van justicie daeromme gedaen ende naegeuolcht indien datter eenighe
geschiet zyn ter taxacien ende arbiterscepe van onsen lieuen ende
getrouwen den cancellier ende luyden van onsen raede in brabant
die wy daer toe committeren ontbieden daeromme ende beuelen den
voirs. onsen cancellier ende luyden van onsen raede in brabant
dat voor hemluden geroepen die ghene die daeromme behoiren sullen
geroepen te zyne zy procederen ende doen procederen wel ende
duechdelyck totter verifficacien ende interinemente van desen onsen
iegenwoirdighen brieue naer huer vorme ende inhouden ende
welck interinement de voirs. suppliant gehouden zal zyn in onsen
voirs. raede te versuecken binnen eenen jaere naer date van desen
op de pene van te verbueren deffect der seluer ende dat gedaen
ende de voirs. cyuile boete de gene van onsen rentmeesters dient
aengaet gehouden werde ontfanck te maken ende costen van justicien
indien datter eenige zyn getaxeert gearbitreert ende betaelt alst
behoiren sal van welcke ciuyle boete de gene van onsen
rentmeesters dient aengaet gehouden werdt ontfanck te maken
rekeninge bewys ende reliqua te doen tot onsen proffyte metten
anderen penningen van zynen ontfange zy onsen drossart van brabant
ende alle andere onse ende onsen vassallen of smaelre heeren richteren
justicieren ende officieren onss voirs. lands van brabant ende van ouermaze
hueren stedehouden ende elck van hen zoe hem dat toebehoirt ende
aengaen mach den voirs. suppliant van dese onse gracie ende remissie
genieten ende gebruycken rustelyck ende peyselyck doen ende laeten
genieten ende gebruycken sonder hem te doen noch te laeten
geschien in lyue noch in goede eenich hinder letsel oft
moyenisse ter contrarien maer indien zyn lyf oft zyn
marge: sy $ af beantwoirdt
byden ontfanger vanden
exploiten
onverbuerde goeden daeromme gevangen becommert oft gearresteert
waeren dat zy die terstont stellen off doen stellen tot volcommen
deliurantie ende slaekinge want ons alzoe belieft ende ten eynde dat dit
goet vast ende gestadich blyue tot eeuwigen daighen zoe hebben
wy onsen zegel hier aen doen hangen behoudelyck in anderen zaken
onss recht ende een yegelyck tzyne in allen gegheuen in onse
stede van bruessele vpden goeden vrydach inde maent van maerte
int jaer onss heeren duysent vyfhondert ende zessendertich van
onsen keyserycke tvvii e ende van onsen rycken van castillien
ende andere txxi e aldus stont op de plycke gescreuen
byden keyser in zynen raede ende geteekent $$$ $$$ visa
ghecollacionneert tegens
die originale brieuen by my
de cock